Krishna Janmashtami 2019: अगर आज कर रहे हैं जन्‍माष्‍टमी का व्रत तो इस तरह करें पूजा  
देश भर में कृष्‍ण जन्‍माष्‍टमी की धूम है 
आधी रात को कृष्‍ण पूजा का विधान है
जन्‍माष्‍टमी के दिन कृष्‍ण की षोडशोपचार पूजा की जाती है
जन्‍माष्‍टमी (Janmashtami) आज देश भर में धूमधाम से मनाई जा रही है. वैसे पिछले कई दिनों से कृष्‍ण जन्‍माष्‍टमी (Krishna Janmashtami) की तिथि को लेकर लोग असमंजस में थे क्‍योंकि अष्‍टमी त‍िथि 23 अगस्‍त जबकि रोहिणी नक्षत्र 24 अगस्‍त को पड़ रहा था. लेकिन फिर धीरे-धीरे साफ हो गया कि व्रत वाली जन्‍माष्‍टमी 23 अगस्‍त को ही मनाई जानी चाहिए. ऐसे में आज मंदिरों से लेकर घरों तक में श्रीकृष्‍ण जन्‍मोत्‍सव की धूम है. कृष्‍ण के भक्‍त अपने आराध्‍य के प्राकट्य उत्‍सव की जोर-शोर से तैयारियां कर रहे हैं. मंदिरों में झांकियां बनीं हैं तो घरों पर लोगों ने अपने पूजा स्‍थल को विशेष रूप से सजाया है. आधी रात होने से पहले लोग बाल गोपाल के झूले को पूरी तरह से तैयार कर लेना चाहते हैं. घरों से उठ रही पंजरी (Panjiri) , माखन मिश्री (Makhan Mishri) और भोग की खुश्‍बू दूर-दूर तक फैल रही है. आज आधी रात यानी कि रात 12 बजे कृष्‍ण भगवान कृष्‍ण के प्राकट्य पर विशेष पूजा की जाती है. यहां पर हम आपको इस पूजा का एक-एक स्‍टेप बता रहे हैं.
हिन्‍दू मान्‍यताओं के अनुसार जो मनुष्‍य सच्‍चे मन से जन्‍माष्‍टमी का व्रत और विधिपूर्वक पूजा करता है और कथा सुनता है उसकी सभी मनोकामनाएं पूर्ण होती हैं.